**Príloha č. 7 :** **Návrh rámcovej dohody.**

**Rámcová dohoda**

podľa § 83 zákona č. 343/2015 Z. z. o verejnom obstarávaní a o zmene a doplnení niektorých zákonov a § 269 ods. 2 a nasl. zákona č. 513/1991 Zb. Obchodného zákonníka

( NÁVRH )

**Čl. 1.**

**Strany dohody**

 Predávajúci :

 zastúpený :

 bankové spojenie :

 číslo účtu :

 IČO :

 DIČ :

 ( ďalej len „ predávajúci „ )

 Kupujúci : Štátna veterinárna a potravinová správa Slovenskej republiky

 Botanická 17

 842 13 Bratislava

 zastúpený : Prof. MVDr. Jozef Bíreš, DrSc., ústredný riaditeľ

 bankové spojenie : Štátna pokladnica Bratislava

 číslo účtu : SK83 8180 0000 0070 0006 8189

 IČO : 00156426

 ( ďalej len „ kupujúci „ )

**Čl. 2.**

**Úvodné ustanovenia, predmet dohody**

**a spôsob zadávania zákaziek**

1. Na základe výsledku verejnej súťaže uskutočnenej kupujúcim ako verejným obstarávateľom podľa zákona č. 343/2015 Z. z. o verejnom obstarávaní a o zmene a doplnení niektorých zákonov ( ďalej len „ zákon o verejnom obstarávaní “ ) uzatvárajú strany dohody túto rámcovú dohodu, ktorej predmetom je dodanie vakcíny na orálnu imunizáciu líšok proti besnote, vrátane jej leteckého položenia ( ďalej len „ predmet dohody “ ).

2. Strany dohody sa dohodli, že podľa bodu 1. tohto článku, budú zadávať zákazky na predmet dohody pre príslušné vakcinačné kampane podľa požiadaviek a podmienok kupujúceho uvedených v súťažných podkladoch, v závislosti od pridelenia finančných prostriedkov kupujúcemu nadriadeným orgánom a od aktuálnej nákazovej situácie v príslušnom kalendárnom roku na základe kúpnych zmlúv uzatvorených počas platnosti tejto rámcovej dohody.

3. Uzatváranie kúpnych zmlúv bude uskutočňované podľa podmienok § 83 zákona o verejnom obstarávaní a na základe výsledkov účinnosti použitej vakcíny v predchádzajúcej vakcinačnej kampani, ktoré vyhodnotí kupujúci prostredníctvom Národného referenčného laboratória vo Zvolene.

4. Predávajúci sa zaväzuje plnenie predmetu dohody realizovať v zmysle súťažných podkladov verejnej súťaže a v súlade ním predloženej ponuky.

**Čl. 3.**

**Cena a platobné podmienky**

1. Cena za predmet dohody je stranami dohody stanovená v zmysle zákona č.18/1996 Z. z. o cenách v znení neskorších predpisov na základe predloženej ponuky predávajúceho v procese verejného obstarávania.
2. Cena za predmet dohody je určená nasledovne :

|  |  |  |  |  |  |
| --- | --- | --- | --- | --- | --- |
|  | Názov vakcíny | cenav €bez DPH | sadzbaDPHv % | výškaDPHv € | cena celkomv €vrátane DPH |
| 1 dávka vakcíny |  |  |  |  |  |
| letecké položenie 1 dávky vakcíny |  |  |  |  |
|  1 dávka vakcíny vrátane jej leteckého položenia |  |

3. Cena za predmet dohody podľa bodu 2. tohto článku obsahuje všetky náklady spojené s dodaním predmetu dohody a služieb, ktoré sú súčasťou predmetu dohody ( doprava, skladovanie a letecké položenie ).

4. Dohodnutá cena bude platná počas trvania tejto rámcovej dohody.

5. Dohodnutú cenu za dodaný predmet dohody podľa jednotlivých kúpnych zmlúv sa kupujúci zaväzuje zaplatiť predávajúcemu na základe faktúr do 21 dní odo dňa ich doručenia kupujúcemu.

6. Kupujúci poskytne predávajúcemu preddavok vo výške 30% zmluvnej ceny s DPH z jednotlivej kúpnej

zmluvy a to na základe preddavkovej faktúry, vystavenej predávajúcim do 7 dní odo dňa podpisu jednotlivej kúpnej zmluvy. Splatnosť faktúry je do 21 dní odo dňa jej doručenia kupujúcemu. Predávajúci sa zaväzuje vyúčtovať poskytnutý preddavok najneskôr do troch mesiacov od jeho poskytnutia kupujúcim .

7. Predávajúci sa zaväzuje vystaviť faktúru do 14 dní od písomného prevzatia predmetu dohody podľa jednotlivej kúpnej zmluvy poverenými zástupcami kupujúceho – koordinátormi. Pri dodávke vakcíny na ručné položenie musí byť súčasťou faktúry kópia dodacieho listu, na ktorom bude potvrdené prevzatie vakcíny koordinátorom s odtlačkom úradnej pečiatky a pri dodaní vakcíny pre letecké položenie na letiská kópia výdajky – prevodky o naložení vakcíny do lietadla, potvrdenej koordinátorom odtlačkom úradnej pečiatky.

8. Faktúra vystavená predávajúcim musí mať náležitosti daňového dokladu. V opačnom prípade je kupujúci oprávnený faktúru predávajúcemu vrátiť na opravu. Lehota splatnosti opravenej faktúry začne v takom prípade plynúť až dňom jej doručenia kupujúcemu.

**Čl. 4.**

**Dodacie podmienky**

1. Predávajúci sa zaväzuje dodať a letecky položiť predmet dohody v termíne najneskôr do 84 dní od podpisu jednotlivej kúpnej zmluvy
2. Spôsob prevzatia plnenia predmetu dohody bude stranami dohody upravený v kúpnych zmluvách v súlade s platnou Metodikou príslušnej vakcinačnej kampane, vypracovanej kupujúcim.
3. Preberacie protokoly, resp. dodacie listy môžu za strany dohody podpisovať len osoby na to oprávnené, ktoré budú určené v jednotlivých kúpnych zmluvách a v Metodike príslušnej vakcinačnej kampane.
4. Predávajúci je povinný odovzdať kupujúcemu aj doklady vzťahujúce sa na užívanie predmetu dodávky podľa jednotlivej kúpnej zmluvy.
5. Miestom dodania predmetu dohody podľa jednotlivej kúpnej zmluvy je letisko a miesta, ktoré budú určené kupujúcim v súlade s platnou Metodikou pre príslušnú vakcinačnú kampaň v jednotlivých kúpnych zmluvách, uzatvorených na základe rámcovej dohody.

**Čl. 5.**

**Základné práva a povinnosti strán dohody**

1. Predávajúcemu vzniká povinnosť predmet dohody riadne dodať a odovzdať kupujúcemu podľa kúpnej

zmluvy na dohodnutom mieste, v čase, v kvalite a v stave spôsobilom na jeho použitie.

1. Kupujúci sa zaväzuje za riadne a včas dodaný predmet dohody zaplatiť dohodnutú cenu.
2. Predávajúci sa zaväzuje pri plnení predmetu dohody postupovať s odbornou starostlivosťou, dodržiavať

technické normy, príslušné všeobecne záväzné právne predpisy ako aj podmienky určené v súťažných podkladoch, v tejto dohode a v kúpnych zmluvách.

1. Lehota dodania, v rámci ktorej bude predávajúci povinný dodať kupujúcemu predmet dodávky podľa

jednotlivej kúpnej zmluvy, je najneskôr do 84 dní od podpisu jednotlivej kúpnej zmluvy.

**Čl. 6.**

**Predpokladané množstvo**

1. Kupujúci požaduje od predávajúceho počas platnosti tejto rámcovej dohody v každom roku jej trvania plnenie

predmetu dohody v  množstvách, ktoré budú konkretizované podľa čl. 2 tejto dohody, ktoré budú kupujúcim uvedené v jednotlivých kúpnych zmluvách.

**Čl. 7.**

**Vady predmetu dohody a záručná doba**

1. Na vady predmetu dohody je kupujúci povinný upozorniť predávajúceho bez zbytočného odkladu po ich

zistení. Za týmto účelom je kupujúci povinný predmet dohody prezrieť po jeho odovzdaní na dohodnutom mieste a čase. Predávajúci sa zaväzuje zistené vady odstrániť v zmysle podmienok uvedených v Metodike príslušnej vakcinačnej kampane v termíne do 72 hodín odo dňa nahlásenia vady kupujúcim (e-mailová alebo telefonická správa) formou výmeny vadného predmetu dohody za predmet bez vád.

2. Predávajúci poskytne kupujúcemu záruku na predmet dohody v súlade so zárukou garantovanou výrobcom. Predávajúci sa zaväzuje, že počas trvania záručnej doby bude mať predmet dohody vlastnosti podľa čl. 2. bod 4. tejto dohody, bude spôsobilý na použitie na dohodnutý alebo inak obvyklý účel.

3. Záručná doba začína plynúť odo dňa prevzatia predmetu dohody podľa jednotlivej kúpnej zmluvy potvrdením preberajúceho protokolu.

4. Reklamácia kvalitatívnych vád predmetu dohody podľa jednotlivej kúpnej zmluvy, zistených na základe

laboratórnych výsledkov v rámci kontroly účinnosti vakcíny bude kupujúcim uplatnená do 10 dní odo dňa

ich zistenia a bude sa vzťahovať na celú šaržu vakcíny so zistenými vadami. Predávajúci sa zaväzuje reklamované kvalitatívne vady odstrániť formou dodania a položenia náhradnej vakcíny v náhradnom

termíne vakcinačnej kampane.

**Čl. 8.**

 **Sankcie**

1. V prípade omeškania predávajúceho s dodaním predmetu dohody podľa jednotlivej kúpnej zmluvy je kupujúci oprávnený účtovať predávajúcemu zmluvnú pokutu vo výške 0,05 % z ceny dohody podľa jednotlivej kúpnej zmluvy za každý, aj začatý deň omeškania.

2. V prípade omeškania kupujúceho so zaplatením zmluvne dohodnutej ceny podľa faktúry doručenej predávajúcim podľa platobných podmienok uvedených v čl. 3 tejto dohody, má predávajúci právo účtovať úroky z omeškania vo výške 0,05 % z dlžnej sumy za každý, aj začatý deň omeškania.

3. Za nesplnenie dohodnutých podmienok pri uplatnení reklamácie dodania vadného predmetu dohody je predávajúci povinný zaplatiť kupujúcemu zmluvnú pokutu vo výške 50,- € za každý deň omeškania do odstránenia vady alebo reklamácie predmetu dohody.

**Čl. 9.**

**Doba trvania rámcovej dohody a jej zánik**

1. Táto rámcová dohoda sa uzatvára na obdobie 48 mesiacov, t. j. rok 2019, 2020, 2021 a 2022.

2. Verejný obstarávateľ si vyhradzuje právo na odstúpenie od rámcovej dohody v prípade ukončenia realizácie eradikačného programu na besnotu a orálnej vakcinácie líšok a psíkov medvedikovitých z dôvodu zlepšenia epizootologickej situácie vo výskyte besnoty v SR a Európe a  neschválenia pokračovania a spolukofinancovania programu zo strany EK. O tejto situácii verejný obstarávateľ bude dodávateľa bezodkladne informovať.

3. Kupujúci je oprávnený okamžite písomne odstúpiť od tejto dohody resp. od kúpnej zmluvy v prípade, že predávajúci poruší podstatné povinnosti podľa tejto dohody. Za podstatné povinnosti sa považuje :

- riadne a včasné dodanie predmetu dohody podľa podmienok uvedených v kúpnej zmluve a jeho odovzdanie kupujúcemu v lehote uvedenej v kúpnej zmluve,

- nedosiahnutie predávajúcim deklarovanej účinnosti vakcíny po vyhodnotení príslušnej vakcinačnej kampane kupujúcim.

4. Predávajúci vyhlasuje, že predmet dohody bude bez právnych vád. V prípade vzniku právnych vád na

dodanom predmete dohody je kupujúci oprávnený odstúpiť od rámcovej dohody i od jednotlivej kúpnej zmluvy a predávajúci je povinný uhradiť kupujúcemu škodu vzniknutú z titulu plnenia predmetu dohody s právnymi vadami na základe faktúry doručenej kupujúcim.

5. Predávajúci je oprávnený okamžite, písomnou formou odstúpiť od tejto dohody i od jednotlivej kúpnej zmluvy v prípade, že kupujúci nezaplatí dohodnutú cenu za predmet dohody podľa čl. 3. bod. 5. tejto dohody.

6. V prípade odstúpenia niektorej strany od dohody, resp. od kúpnej zmluvy, je toto voči druhej strane účinné

dňom doručenia písomného oznámenia o odstúpení od dohody, resp. od kúpnej zmluvy.

7. Strany dohody môžu vzťah založený touto dohodou, ako aj kúpnou zmluvou ukončiť formou vzájomnej písomnej dohody.

8. Strany dohody môžu zmluvný vzťah založený touto dohodou, ako aj kúpnou zmluvou ukončiť aj formou písomnej výpovede, pričom výpovedná lehota je 6 mesačná a začína plynúť prvým dňom kalendárneho mesiaca nasledujúcom po doručení písomnej výpovede.

**Čl. 10.**

**Vlastnícke právo k predmetu dohody a nebezpečenstvo škody na ňom**

1. Vlastnícke právo k predmetu dohody nadobudne kupujúci až úplným zaplatením dohodnutej ceny.
2. Nebezpečenstvo škody predmetu dohody prechádza na kupujúceho dňom podpísania preberacieho

protokolu.

**Čl. 11.**

**Záverečné ustanovenia**

1. Predávajúci sa zaväzuje, že počas platnosti rámcovej dohody nebude uskutočňovať právne úkony smerujúce k prevodu práv a povinností vyplývajúcich z tejto dohody ( singulárne, príp. univerzálne právne nástupníctvo ) na iné subjekty bez predchádzajúceho písomného súhlasu kupujúceho. Uvedené právne úkony bez predchádzajúceho písomného súhlasu budú voči kupujúcemu od samého začiatku právne neúčinné a kupujúci je v takomto prípade oprávnený odstúpiť od rámcovej dohody i od kúpnej zmluvy s tým, že predávajúci bude povinný za porušenie zmluvného záväzku v zmysle tohoto bodu zaplatiť kupujúcemu zmluvnú pokutu vo výške 50 % z už zrealizovaných dodávok predmetu dohody podľa kúpnej zmluvy.

2. Podrobnejšie vymedzenie vzájomných práv a povinností strán dohody bude upravené v jednotlivých

kúpnych zmluvách uzavretých vždy len na podnet kupujúceho. Samotné uzatvorenie rámcovej dohody nezakladá nárok predávajúceho na poskytovanie plnenia predmetu dohody.

3. Vzťahy touto dohodou neupravené sa riadia príslušnými ustanoveniami Obchodného zákonníka v platnom

znení. Vzťah medzi uzavretou rámcovou dohodou a kúpnou zmluvou bude vzťahom lex generalis ku lex specialic.

4. Táto dohoda je vyhotovená v 2 exemplároch, pričom každá zo strán dohody obdrží 1 vyhotovenie.

5. Rámcová dohoda nadobúda platnosť dňom jej podpisu oprávnenými zástupcami zmluvných strán a účinnosť dňom nasledujúcim po dni jej zverejnenia v súlade so zákonom č. 40/1964 Zb. Občiansky zákonník v znení neskorších predpisov a ktorým sa menia a dopĺňajú niektoré zákony. Zmluvné strany vyslovene súhlasia so zverejnením rámcovej dohody v jej plnom rozsahu vrátane príloh a dodatkov v centrálnom registri zmlúv vedenom na Úrade vlády SR.„

6. Strany dohody vyhlasujú, že si rámcovú dohodu riadne prečítali, jej obsahu porozumeli, a na znak súhlasu ju slobodne, vážne a bez nátlaku podpísali.

Za kupujúceho : Za predávajúceho :

V Bratislave, dňa ………………………. V ………………….. dňa …………………

…………………………………………… ……………………………………….

 Prof. MVDr. Jozef Bíreš, DrSc. titul, meno, priezvisko

 ústredný riaditeľ funkcia